9.  การควบคุมภายใน

ในการประชุมคณะกรรมการของบริษัท ยูนิเวอร์แซล แอดซอร์บเบ้นท์ แอนด์ เคมิคัลส์ จำกัด
(มหาชน) ครั้งที่ 1/2556 เมื่อวันที่ 20 กุมภาพันธ์ 2556 โดยมีกรรมการตรวจสอบจำนวน 3
ท่านเข้าร่วมประชุม
คณะกรรมการบริษัทได้ประเมินความเพียงพอของระบบการควบคุมภายในของบริษัทสำหรับปี 2555
ตามแบบประเมินความเพียงพอของระบบควบคุมภาย ซึ่งประกอบด้วย 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบติดตาม
คณะกรรมการมีความเห็นว่าบริษัทมีระบบการควบคุมภายในที่เพียงพอและเหมาะสม
รวมทั้งบริษัทมีระบบการติดตามควบคุมดูแลการดำเนินงานที่จะสามารถป้องกันทรัพย์สินของบริษัทและบริษัทย่อยอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจเพียงพอได้

บริษัทมีคณะกรรมการตรวจสอบเพื่อทำหน้าที่สอบทานให้บริษัทมีระบบการควบคุมภายในและการตรวจสอบภายในที่เหมาะสมและมีประสิทธิผล
รวมทั้งพิจารณาความเป็นอิสระของหน่วยงานตรวจสอบภายใน
สอบทานการปฏิบัติงานของบริษัทให้เป็นไปตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท
โดยคณะกรรมการตรวจสอบจะมีการประชุมร่วมกันอย่างน้อยทุกไตรมาส
ในการพิจารณางบการเงินและการสอบทานให้บริษัทมีรายงานทางการเงินอย่างถูกต้องและเปิดเผยอย่างเพียงพอ
ตลอดจนการพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมายและข้อกำหนดของตลาดหลักทรัพย์
และคณะกรรมการกำกับตลาดทุน

บริษัทมีผู้ตรวจสอบภายใน โดยการว่าจ้างบริษัท อัลทิมา แอดไวเซอรี่ จำกัด
(“ผู้ตรวจสอบภายใน”) ปฏิบัติงานตรวจสอบภายในให้กับบริษัท
เพื่อให้ทราบว่าพนักงานของบริษัทได้ปฏิบัติตามหน้าที่เป็นอย่างดี
ตามนโยบายเกี่ยวกับการควบคุมภายในของบริษัทอย่างครบถ้วน
และสม่ำเสมอในระดับที่น่าพอใจหรือไม่ โดยในช่วงปี 2555 ที่ผ่านมา
ผู้ตรวจสอบภายในได้ประเมินระบบควบคุมภายในเบื้องต้น
และตรวจสอบการปฏิบัติตามระบบควบคุมภายในที่มีอยู่สำหรับระบบงานต่างๆ สำหรับไตรมาสที่ 1
ถึงไตรมาสที่ 4 ของปี 2555 แล้ว
และได้สรุปผลการตรวจสอบระบบงานต่างๆในทุกด้านมีความเสี่ยงต่ำ
แต่ยังมีบางประเด็นจากการตรวจสอบระบบควบคุมภายในบางประการที่ต้องปรับปรุงเพิ่มเติม
ซึ่งผู้ตรวจสอบภายในได้มีข้อเสนอแนะเพื่อให้บริษัทได้นำไปแก้ไขปรับปรุง
โดยผู้ตรวจสอบภายในได้มีการติดตามความคืบหน้าของการดำเนินการปรับปรุงดังกล่าว
ซึ่งตามรายงานการตรวจสอบภายในครั้งล่าสุด ลงวันที่ 12 กุมภาพันธ์ 2556
ผู้ตรวจสอบภายในได้เข้าสอบทานความคืบหน้าของการดำเนินการปรับปรุงระบบตามข้อเสนอแนะในรายงานผลการตรวจสอบภายในสำหรับไตรมาสที่
1 ถึงไตรมาสที่ 3 ปี 2555 โดยบริษัทได้มีการแก้ไขปรับปรุงระบบงานต่างๆ ตามข้อเสนอแนะ
ซึ่งส่วนใหญ่ได้ดำเนินการเสร็จสมบูรณ์แล้ว
ยังเหลือเพียงบางประเด็นที่อยู่ระหว่างดำเนินการและยังจัดทำไม่เสร็จสมบูรณ์ซึ่งสรุปได้ดังนี้

1.การจัดทำคู่มือบริหารความเสี่ยง

2.การจัดทำผังองค์กรและหน้าที่ความรับผิดชอบของหน่วยงานและพนักงานให้ชัดเจนและเป็นปัจจุบัน

(อยู่ระหว่างดำเนินการ
เนื่องจากบริษัทขยายกิจการไปทางด้านพลังงานทดแทนและพลังงานทางเลือก)

ทั้งนี้ ผู้ตรวจสอบภายในได้ให้ความเห็นเกี่ยวกับผลการตรวจสอบภายในว่า
โดยภาพรวมนโยบายในการควบคุมภายในของบริษัทซึ่งผู้บริหารได้วางไว้ถือได้ว่าเพียงพอและมีประสิทธิผล
รวมทั้งพนักงานของบริษัทได้มีการปฏิบัติอย่างสม่ำเสมอในระหว่างระยะเวลาตามขอบเขตการปฏิบัติงานของผู้ตรวจสอบภายใน

นอกจากนี้ เมื่อวันที่ 8 ตุลาคม 2555 บริษัท สอบบัญชี ดี ไอ เอ อินเตอร์เนชั่นแนล จำกัด
ผู้สอบบัญชีของบริษัท ได้ออกรายงานระบบควบคุมภายในด้านบัญชีของบริษัท
โดยผู้สอบบัญชีได้เข้าทดสอบระบบการควบคุมภายในด้านบัญชีสำหรับงวด 6 เดือน สิ้นสุด ณ วันที่ 30
มิถุนายน 2555 เพื่อใช้เป็นข้อมูลประกอบในการตรวจสอบงบการเงินสำหรับปีสิ้นสุดวันที่ 31
ธันวาคม 2555
โดยผู้สอบบัญชีใช้วิธีสุ่มทดสอบรายการว่ามีหลักฐานประกอบรายการทั้งที่เป็นจำนวนเงินและหลักฐานการเปิดเผยข้อมูลในงบการเงินเพียงพอ
การประเมินความเหมาะสมของหลักการบัญชีที่บริษัทใช้
และประมาณการเกี่ยวกับรายการทางการเงินที่เป็นสาระสำคัญเท่านั้น
รวมทั้งการศึกษาและประเมินประสิทธิภาพระบบการควบคุมภายในมีวัตถุประสงค์โดยเฉพาะเพื่อกำหนดขอบเขตการปฏิบัติงานตรวจสอบให้รัดกุมและเหมาะสม
จึงไม่อาจชี้ให้เห็นถึงจุดอ่อนทั้งหมดที่อาจมีอยู่ในระบบการควบคุมภายในได้
ซึ่งผลการทดสอบระบบการควบคุมภายในด้านบัญชีดังกล่าว
ผู้สอบบัญชีแสดงความเห็นว่าบริษัทไม่มีจุดอ่อนของระบบควบคุมภายในที่มีสาระสำคัญ
และข้อสังเกตเกี่ยวกับระบบการดำเนินงานและการบริหาร สำหรับงวด 6 เดือน สิ้นสุดวันที่ 30
มิถุนายน 2555